GRAD HEROJA

 Vukovar je za mnoge ljude tek jedan običan grad i najveća riječna luka na Dunavu. Uz to je još i upravno, kulturno i gospodarsko središte Vukovarsko-srijemske županije. Ipak, za nas Hrvate, Vukovar je nešto puno više. On je za nas grad heroja.

 Iako se još nisam ni rodila kad je Vukovar pao, iako nemam nikakve veze s tim gradom, obljetnica pada grada Vukovara nešto je što u meni budi posebnu emociju, neopisivu riječima.

 Prije dvije godine prvi sam put bila u Vukovaru i posjetila sam bolnicu, Memorijalno groblje, Spomen centar Ovčaru i križ na Dunavu. Cijelo je vrijeme u meni bio prisutan neki čudan, poseban osjećaj. Mješavina tuge i ljutnje, ali i ponosa što danas živim u slobodnijoj Hrvatskoj, koju su nam omogućili svi oni koji su dali život za svoju domovinu.

 Bitka za Vukovar smatra se najkrvavijom i najstrašnijom bitkom u Domovinskom ratu. Vukovarska bolnica bila je meta, ali i ljudi koji su tada praktički živjeli u njoj. Osjećaji straha i užasa bili su svakodnevna pojava. Saznala sam stvari nad kojima sam se zaprepastila kada sam ih čula. Ranjenici srpske nacionalnosti svakodnevno su pristizali u bolnicu među svim ostalim ranjenicima. Pomislila sam: „Oni su nas ubijali, a mi smo njima pružali pomoć.“ Gledajući to s druge strane, pa i oni su samo ljudi, i njima je potrebna pomoć u svakom smislu. S pravom ih možemo mrziti, ali to nije ljudski. Ljudski je praštati. Možemo oprostiti, ali to ne znači da ćemo i zaboraviti jer lica ljudi, koji su protjerani iz svojih kuća i ulica, iz svoga grada, zauvijek ostaju u našoj podsvijesti, u našim srcima. Djeca koja su rasla u sjeni rata nisu na pravi način doživjela svoje djetinjstvo; oni imaju samo crne rupe u sjećanjima. Nitko nije zaslužio doživjeti i preživjeti takav period života.

 Danas, nakon dvadeset i dvije godine, Vukovar je svakodnevno običan i mali, opušteni gradić s manje stanovnika nego prije rata. Nekolicina stanovništva se vratila kako bi renovirala svoje kuće i nastavila uobičajeni život, ne osvrćući se na prošlost. Spokoj i tišina vladaju vukovarskim ulicama, poremećeni pogledima na poneku granatiranu kuću. Ljudi su druželjubivi i opušteni, zrače dobrotom i s radošću pozdravljaju prolaznike na vukovarskim ulicama. Znam da im je bilo teško i još uvijek je, ali moraju biti jaki zbog svoje djece i unuka. Uspomene su zaledili i ostavili u prošlosti. Sada stvaraju nove u boljem svijetu.

 Potrebno je spomenuti da je Vukovar nešto posebno. Potrebno je to reći iz srca, onako kako to svaki čovjek napravi – drugačije sam za sebe. Vukovar je ponos i dika Republike Hrvatske, a ljudi to sve manje poštuju. Zar je to moguće nakon svega što se dogodilo, nakon svih izgubljenih života i isplakanih suza? Zar se mora prešućivati i ne pričati glasno o Gradu heroja?

 Smatram da se priča o Vukovaru mora, jednostavno MORA širiti dalje. Ne kao povod za neki novi rat, već kao podrška i uvjerenje da se sve može. Hrabrost, volja i ljubav zaustavljaju sve. Vukovar je uistinu nešto posebno, nešto nezaboravno i doista vrijedno spomena.

Napisala: Elisabeth Antunović, 3.j

(Rođena: 13.06.1996.; adresa: Okuje 16b, 10 410 Velika Gorica; mob.: 099/2127 881;

e-mail: betaa1996@hotmail.com)

Mentorica: Snježana Mikulan, prof.

Ugostiteljsko-turističko učilište

Kombolova 2a, Zagreb